Доўнар (імя)

**Доўнар** (*Доўнэр*, *Дэўнэр*, *Даўнар*, *Даўняр*, *Дэўнар*, *Дохнар*, *Долнар*) — мужчынскае імя і вытворнае ад яго прозьвішча.

## Паходжаньне

Дагнар (Dæghnar, Dagnar) — імя германскага паходжаньня. Іменная аснова -даў(г)- (імёны ліцьвінаў Даўгерд, Даўгер, Даўят; германскія імёны Daugaard, Dauharjis, Dowyatt) паходзіць ад гоцкага daug 'годна', бургундзкага daugjis 'здольны, годны' або ад асновы -даг- (-дак-, -таг-) (у германскіх мовах адзначаецца магчымасьць пераходу Dagh > Daw), а аснова -нар- (-нор-) (імёны ліцьвінаў Нарэла, Нарвід, Нарымунт; германскія імёны Narelo, Norvid, Normunt) — ад гоцкага nasjan 'захоўваць, ратаваць', стараверхненямецкага -neri 'уратаваньне, утрыманьне'. Такім парадкам, імя Доўнар азначае «захаваная здольнасьць». Апроч таго, адзначалася старажытнае германскае імя *Dannarius.

У Быдгашчы адзначалася германскае імя Douwner.

У Прусіі бытавала прозьвішча Degner, гэтае ж прозьвішча адзначалася ў Памор’і.

Варыянт імя ў гістарычных крыніцах: *у [[Дарсунішкі|Дорсунишках]] Довнару земля [[Ярг|Яркгова]]* (7 лістапада 1442 году); *[[Радзівіл (імя)|Радивилу]] пять чоловековъ, на имя: [[Індрых|Индрих]] а [[Вайніла|Воинило]], Пилип, Довнар, Кровъсикало* (9 лістапада 1449 году); *homines septem equorum pabulatores alias conyvchi… Downar* (29 лютага 1476 году); *в [[Кернаў|Керновскомъ]] повете землицы, што держал Довнар а Бутко* (28 ліпеня 1494 году); *homines… Daunor Stankonem Rynykowicz* (3 чэрвеня 1511 году); *homines nostros districtus [[Мерач|Merecensis]]… Mikitam Downarowicza* (16 жніўня 1511 году); *чоловеков тяглых у волости [[Дарсунішкі|Дорсунишскои]]… Довнаровичи* (26 студзеня 1516 году); *Юхна Довнарович… Брат его Андреи Довнарович… Ян Довнарович* (29 жніўня 1524 году); *Ян Довнаровичъ*, *Миколаи Довнаровичъ*, *Довняр Янъковичъ*, *Воитко Довнаровичъ*, *Довнар Визборовичъ*, *Павелъ Довнаровичъ*, *Бутримъ Довнаровичъ*, *Довнаръ Пиктевичъ*, *Юри Довнаровичъ*, *Миколаи Довнаровичъ* (1528 год); *Субоч Довнарович* (1 ліпеня 1542 году); *з Дохънора… село Дохнаро* (1552 год); *Janucz Downarewycz… Janko, Woyczyuk Downarewyczey* (1552—1555 гады); *села Довнаровичовъ* (1554 год); *miasto [[Гонядзь|Goniądz]]… Downary* (1571 год); *панъ Крыштофъ Довнаровичъ* (18 студзеня 1635 году); *ze wsi Dawnarowicz* (2 кастрычніка 1636 году); *Żdan Downar* (30 чэрвеня 1652 году); *Хриштоп Александров сын Долнар* (1655 год); *ur. Wojciecha Piotrowicza Downarowicza, Jana Ławrynowicza, Mikolaja Krzysztofowicza, Jakuba Misiewicza, Wojciecha Maciejewicza, Jana Stanisławowicza, Eliasza Janowicza, Daniela Mikołajewicza, Piotra Jurewicza Downarowiczów* (30 жніўня 1656 году); *Jm. pan Zacharyjasz Downarowicz* (1667 год); *frater Iosephus Dołnar, laicus professus, obiit [[Івянец|Ivenecii]]* (1732 год); *Matheo Dołnarowicz* (1756 год); *Jerzy Lubicz Dołwnar* (5 лютага 1742 году, 6 лютага 1764 году); *Dewnerowicz Cas. Viln., Dewnerowicz Jos. Viln.* (1742 год); *Downary… Dawnary… Dołnary* (1744 год); *Downarowicz Elias, [[Русіны|Rutenus]]* (1768 год); *Marianna Dawnorowicz* (1776 год); *Anna Downerowa* (1874 год); *Downer Stanislaw* (29 студзеня 1892 году); *Dewnarowicz Antonina* (XIX ст.).

## Носьбіты
* Доўнар — літоўскі баярын, які ўпамінаецца ў 1442 годзе; пачынальнік шляхецкага роду Доўнараў гербаў Навіна і Пабог
* Ян Доўнаравіч — рудамінскі баярын, які ўпамінаецца ў попісе войска Вялікага Княства Літоўскага 1528 году
* Мікалай Доўнаравіч — тавянскі баярын, які ўпамінаецца ў попісе войска ВКЛ 1528 году
* Войтка Доўнаравіч — шайвянскі баярын, які ўпамінаецца ў попісе войска ВКЛ 1528 году
* Доўнар Візбаравіч — ковенскі баярын, які ўпамінаецца ў попісе войска ВКЛ 1528 году
* Павал Доўнаравіч — жыжмарскі баярын, які ўпамінаецца ў попісе войска ВКЛ 1528 году
* Бутрым Доўнаравіч — гарадзенскі баярын, які ўпамінаецца ў попісе войска ВКЛ 1528 году
* Доўнар Пікцевіч і Юры Доўнаравіч — вялёнскія баяры, якія ўпамінаюцца ў попісе войска ВКЛ 1528 году
* Мікалай Доўнаравіч — расенскі баярын, які ўпамінаецца ў попісе войска ВКЛ 1528 году
* Балтрамей і Мікалай Янавічы Даўнаровічы — расенскія зямяне, якія ўпамінаюцца ў 1590 годзе
* Самуэль Даўнаровіч — дзяржаўны дзяяч Вялікага Княства Літоўскага, мечнік старадубскі ў 1744 годзе

У канцы XVIII ст. на гістарычнай Рэчыччыне адзначаўся шляхецкі род Доўнараў.

Доўнары — парафіяне Катэдральнага касьцёла ў Менску на 1851—1857 гады і царквы ў Гарадцы (Меншчына) на 1858 год.

Доўнары (Downar) — прыгонныя з ваколіцаў Езны, якія ўпамінаюцца ў XIX стагодзьдзі.

Даўнаровічы (Downarowicz) — прыгонныя з ваколіцаў Новых Трокаў, якія ўпамінаюцца ў XIX стагодзьдзі.

Доўнары — літоўскія шляхецкія роды з ваколіцаў Койданава і Сьвіру.

Доўнэры (Downer) — літоўскі шляхецкі род зь Віленскага павету.

Доўнары (Downar) гербу Пабог — літоўскі шляхецкі род зь Вільні, Віленскага і Троцкага паветаў.

Даўнаровічы (Downarowicz) гербаў Аксак, Прыяцель і Рудніца — літоўскі шляхецкі род зь Вільні і Віленскага павету.

Даўнаровічы (Downorowicz, Downarowicz) — літоўскія шляхецкія роды зь Віленскага павету, ваколіцаў Сьвянцянаў і Троцкага павету.

Запольскія-Доўнары і Лінеўскія-Даўнаровічы — літоўскія шляхецкія роды.

Даўнаровіч (Downarowicz) — прозьвішча, зафіксаванае ў XIX стагодзьдзі ў ваколіцах Сувалкаў.

У XVI ст. існавалі маёнтак Даўнаравічы (*Давнаровичи*), «поле» Доўнаравічы (*Довнаровичи*) і маёнтак Доўнарава (*Довнарово*) у Жамойцкім старостве.

На 1910 год існавала паселішча Даўнары ў Новатухінскай воласьці Аршанскага павету Магілёўскай губэрні.

Вёскі з назвай Даўнары існуюць на гістарычных Ашмяншчыне, Ваўкавышчыне, Меншчыне і Падляшшы. На гістарычнай Меншчыне існуе вёска Даўнаршчына, на гістарычнай Віленшчыне — хутар Даўнарышкі, на гістарычнай Полаччыне — вёска Дохнары.

## Глядзіце таксама
* Даўга
* Нор

## Крыніцы

## Літаратура
* 

Катэгорыя:Мужчынскія імёны